b'\n_START_ARTICLE_\nMagistratas (savivalda)\n_START_PARAGRAPH_\nMagistratas, lot. magistratus, i\xc5\xa1 magister, mokytojas \xe2\x80\x93 savivaldyb\xc4\x97s, kuriai suteikta Magdeburgo teis\xc4\x97, miesto taryba ir jos institucijos Vokietijoje, Austrijoje, Lietuvos Did\xc5\xbeiojoje Kunigaik\xc5\xa1tyst\xc4\x97je. Anglakalb\xc4\x97se valstyb\xc4\x97se ir Rusijos imperijoje 1720\xe2\x80\x931864 m. tai pirmosios instancijos taikos teismas. Pranc\xc5\xabzijoje magistratu vadinamas nepriklausomas teis\xc4\x97jas.\n_START_SECTION_\nIstorija\n_START_PARAGRAPH_\nSenov\xc4\x97s Romoje magistratas buvo auk\xc5\xa1\xc4\x8diausias miesto (lot. municipium) valdininkas, renkamas tiesioginiuose rinkimuose. Pagal karjeros laipsni\xc5\xb3 hierarchij\xc4\x85 (cursus honorum), magistrat\xc5\xb3 pareigos buvo kvestorius (finans\xc5\xb3 valdytojas), edilas (miesto valdytojas), pretorius (teis\xc4\x97jas), konsulas (du Romos respublikos vadovai, renkami kasmet). Auk\xc5\xa1\xc4\x8diausias magistrato laipsnis buvo cenzorius, skiriamas 5 metams._NEWLINE_Juridin\xc4\xaf savivaldos pagrind\xc4\x85 daugelio viduram\xc5\xbei\xc5\xb3 \xc5\xa1ali\xc5\xb3 savivaldyb\xc4\x97ms pad\xc4\x97jo 1188 m. Vokietijos Magdeburgo arkivyskupo Vychmano miestel\xc4\x97nams suteiktos privilegijos, bei 1221 m. sudarytas paprotin\xc4\x97s teis\xc4\x97s rinkinys Saks\xc5\xb3 veidrodis. \xc5\xa0iais dokumentais buvo \xc4\xaftvirtinta miestel\xc4\x97n\xc5\xb3 teis\xc4\x97 rinkti miest\xc5\xb3 vald\xc5\xbei\xc4\x85 \xe2\x80\x93 magistrat\xc4\x85 ir prisiekusiuosius pos\xc4\x97dininkus, vadinamus suolininkais (t. y. teism\xc4\x85), patiems reguliuoti prekyb\xc4\x85 ir amatus bei rinkti mokes\xc4\x8dius. Magdeburgo teis\xc4\x97 greitai paplito Vokietijos, \xc4\x8cekijos, Vengrijos, Lenkijos miestuose._NEWLINE_Kry\xc5\xbeiuo\xc4\x8di\xc5\xb3 ordino \xc5\xbeem\xc4\x97se \xc4\xafsigaliojo Magdeburgo teis\xc4\x97s atmaina \xe2\x80\x93 Kulmo teis\xc4\x97. Dabartiniam Lenkijos Chelmno miestui j\xc4\x85 1233 m. suteik\xc4\x97 Ordino magistras.\n_START_SECTION_\nLietuva\n_START_PARAGRAPH_\nLietuvoje pirmieji magistrato teis\xc4\x99 krik\xc5\xa1\xc4\x8dionyb\xc4\x97s \xc4\xafvedimo proga 1387 m. i\xc5\xa1 Lenkijos karaliaus Jogailos gavo Vilniaus miestie\xc4\x8diai. Dar anks\xc4\x8diau, 1254 m. Liubeko teis\xc4\x97 buvo suteikta vokie\xc4\x8di\xc5\xb3 valdomai Klaip\xc4\x97dai. 1408 m. Magdeburgo teis\xc4\x99 \xc4\xafgijo Kaunas, nuo 1413 m., tap\xc4\x99 vaivadijos centru, \xc5\xa1ia teise naudojosi Trakai. Po 1566 ir 1588 m. Lietuvos Statut\xc5\xb3 pri\xc4\x97mimo magistrat\xc4\x85 rinkti gal\xc4\x97jo Merkin\xc4\x97, Veliuona, \xc5\xbdie\xc5\xbemariai ir dar 40 miest\xc5\xb3._NEWLINE_Magdeburgo teis\xc4\x97 buvo pritaikoma vietos s\xc4\x85lygoms. Pavyzd\xc5\xbeiui, 1584 m. Steponas Batoras suteik\xc4\x97 teis\xc4\x99 Kauno magistratui si\xc5\xablyti 4 kandidatus \xc4\xaf vaito \xe2\x80\x93 Did\xc5\xbeiojo kunigaik\xc5\xa1\xc4\x8dio vietininko mieste ir miesto teis\xc4\x97jo viet\xc4\x85._NEWLINE_Magistratai Lietuvoje buvo panaikinti po Tre\xc4\x8diojo Abiej\xc5\xb3 Taut\xc5\xb3 Respublikos padalijimo.\n_START_SECTION_\nSud\xc4\x97tis\n_START_PARAGRAPH_\nMagistratas susid\xc4\x97davo i\xc5\xa1 burmistr\xc5\xb3 ir tar\xc4\x97j\xc5\xb3, kurie pos\xc4\x97d\xc5\xbeiaudavo Rotu\xc5\xa1\xc4\x97je. Asmuo, i\xc5\xa1rinktas bendruomen\xc4\x97s prisiekusiuoju patekdavo \xc4\xaf suolininkus, po to gal\xc4\x97jo pretenduoti \xc4\xaf tar\xc4\x97jus, burmistrus (Lietuvoje \xe2\x80\x93 \xc4\xaf vaitus)._NEWLINE_Lietuvoje magistrat\xc4\x85, iki XVII a. pabaigos vadint\xc4\x85 miesto taryba, sudar\xc4\x97 burmistrai (Vilniuje \xe2\x80\x93 12, Kaune \xe2\x80\x93 4, ma\xc5\xbeesniuose miesteliuose \xe2\x80\x93 po 1-2) ir tar\xc4\x97jai (Vilniuje \xe2\x80\x93 24, Kaune \xe2\x80\x93 12, kitur po 3-6). Magistrato darb\xc4\x85 kontroliavo prisiekusi\xc5\xb3j\xc5\xb3 miestie\xc4\x8di\xc5\xb3 kolegija, Vilniuje \xe2\x80\x93 i\xc5\xa1 60 vyr\xc5\xb3. Nuo XVII a. \xc4\xaf magistrat\xc4\x85 taip pat \xc4\xaf\xc4\x97jo vaitai ir suolininkai.\n_START_SECTION_\n\xc4\xaegaliojimai\n_START_PARAGRAPH_\nMagistratas \xe2\x80\x93 miesto vidaus tvarkos taisykli\xc5\xb3 bei nuostat\xc5\xb3 leid\xc4\x97jas, taip pat ir vykdomoji vald\xc5\xbeia bei vienas i\xc5\xa1 miesto teism\xc5\xb3. Kita institucija \xe2\x80\x93 suolinink\xc5\xb3 kolegija, pagrindinis miesto teismas._NEWLINE_Magistratas tvark\xc4\x97 visus miesto ir miestel\xc4\x97n\xc5\xb3 reikalus miesto viduje ir u\xc5\xbe jo rib\xc5\xb3. Magistratas skelbdavo miesto vidaus taisykles, tvark\xc4\x97 miesto finansus, pri\xc5\xbei\xc5\xabr\xc4\x97jo tvark\xc4\x85 mieste, r\xc5\xabpinosi miestie\xc4\x8di\xc5\xb3 \xc5\xabkine veikla, prekyba, amatais, miesto apsauga, na\xc5\xa1lai\xc4\x8diais ir na\xc5\xa1l\xc4\x97mis.\n_START_SECTION_\n\xc5\xa0iuolaikinis magistratas\n_START_PARAGRAPH_\n\xc5\xa0is savivaldos modelis naudojamas Austrijoje, Vokietijos Br\xc4\x97meno, Heseno, \xc5\xa0lezvigo \xe2\x80\x93 Hol\xc5\xa1teino \xc5\xbeem\xc4\x97se, Pranc\xc5\xabzijoje, JAV, daugiausia dideliuose miestuose. Rink\xc4\x97jai pagal ma\xc5\xbeoritarin\xc4\x99 sistem\xc4\x85 atskirose rinkim\xc5\xb3 apygardose renka ne taryb\xc4\x85, o kart\xc4\x85 ar du per metus susirenkant\xc4\xaf atstov\xc5\xb3 susirinkim\xc4\x85, kuris i\xc5\xa1renka kolektyvin\xc4\xaf vadovaujant\xc4\xaf organ\xc4\x85 \xe2\x80\x93 magistrat\xc4\x85, susidedant\xc4\xaf i\xc5\xa1 burmistro, magistrato nari\xc5\xb3 ir etatini\xc5\xb3 darbuotoj\xc5\xb3. Atstov\xc5\xb3 susirinkimas tvirtina biud\xc5\xbeet\xc4\x85 ir jo vykdymo ataskaitas bei strateginius planus, visus kitus klausimus sprend\xc5\xbeia magistratas._NEWLINE_Burmistr\xc4\x85 da\xc5\xbeniausiai renka bendruomen\xc4\x97s atstov\xc5\xb3 susirinkimas, pavyzd\xc5\xbeiui, Vokietijos \xc5\xa0lezvigo \xe2\x80\x93 Hol\xc5\xa1teino \xc5\xbeem\xc4\x97je dvylikai met\xc5\xb3, bet gali rinkti ir pilie\xc4\x8diai atskiru balsavimu, pavyzd\xc5\xbeiui, Hesene \xe2\x80\x93 6 metams. Burmistras pavaduotoj\xc5\xb3 neturi, gali b\xc5\xabti tik patar\xc4\x97jai. Kai kuriose savivaldyb\xc4\x97se vykdan\xc4\x8diojo burmistro pareigas paeiliui po pusmet\xc4\xaf ar metus eina vis kitas magistrato narys. Ir vienu, ir kitu atveju burmistras yra laikomas bendruomen\xc4\x97s galva ir turi teis\xc4\x99 atstovauti jai visose instancijose. Da\xc5\xbenoje savivaldyb\xc4\x97je jis iki \xc5\xa1iol yra i\xc5\xa1laik\xc4\x99s ir taikos teis\xc4\x97jo pareigas bei teises._NEWLINE_Burmistro \xc4\xafgaliojimai, nesvarbu, ar jis skiriamas visai magistrato kadencijai, ar jos daliai, gali b\xc5\xabti sustabdomi tik laikinai, savivaldyb\xc4\x97s konstitucijoje nustatytam laikui arba iki paai\xc5\xa1k\xc4\x97s aplinkyb\xc4\x97s, kuriomis remiantis buvo rei\xc5\xa1kiamas nepasitik\xc4\x97jimas. Jis gali b\xc5\xabti pa\xc5\xa1alintas i\xc5\xa1 pareig\xc5\xb3 tik \xc4\xafsigaliojus teismo nutar\xc4\x8diai._NEWLINE_Magistrat\xc4\x85, kaip bendruomen\xc4\x97s valdyb\xc4\x85, sudaro 5-9 bendruomen\xc4\x97s atstov\xc5\xb3 susirinkime i\xc5\xa1rinkti visuomeniniai pareig\xc5\xabnai. Magistrato nariai renkasi tik kart\xc4\x85 per sa - vait\xc4\x99 ir priima arba atmeta administracijos parengtus sprendimus. Paprastai spendim\xc5\xb3 projekt\xc5\xb3 magistratas neredaguoja, tod\xc4\x97l pos\xc4\x97d\xc5\xbeiai trunka tik valand\xc4\x85 ar dvi. Magistrato pos\xc4\x97d\xc5\xbeius \xc5\xa1aukia, j\xc5\xb3 darbotvark\xc4\x99 sudaro, pos\xc4\x97d\xc5\xbeiams pirmininkauja ir priimtus spren - dimus pasira\xc5\xa1o bei skelbia burmistras._NEWLINE_Magistratas suformuluoja bendruomen\xc4\x97s politik\xc4\x85 ir pateikia j\xc4\x85 vykdyti magistrato pasamdytam profesionaliam administracijos direktoriui su jo sudaryta komanda.'